**Alamakstud Härrad** on 2022. aastal loodud eesti pärimusmuusika ansambel.
Alamakstud Härrad loodi 2022. aasta 21. veebruaril. Ansamblis on kaks liiget: Brett Hiiob mängib viiulit ning Romet Allingu eesti lõõtsa ja akordionit. Mõlemad ka laulavad ja ütlevad naljatledes, et koosseisu liige Romet Allingu on esimene ning Brett Hiiob teine sopran. Koostöö sai alguse Viljandi kultuuriakadeemias pärimusmuusika erialal õppides, kus neid liitis ühine huvi esivanemate laulude vastu. 

Ansambli nime idee tuli uudiste pealkirjast, kus räägiti alamakstud õpetajatest. Nende soov väärtustada oma õpetajaid andiski tõuke nimevalikuks. (Paal, 2023)

Eriline detail Alamakstud Härrade esinemisel on enda pink. Brett Hiiobi käsitööna valminud istumisalus kaunistab pea igat nende esinemist ja lisab esitusele külapillimehelikku lähenemist. 

Alamakstud Härrad on huumorist pakatav koosseis, mis aitab ka nende loomingut ja esitust suurema publikuni viia. Alamakstud Härrade lugude valik ja esitus on ehe ning tantsuline. Duona soovivad ansambli liikmed vanemaid lugusid esitades panustada omalt poolt eesti rahvakultuuri säilitamisse ning rahvusliku identiteedi püsimisse. (Paal, 2023)

Repertuaar
----------

Ansambel mängib peamiselt vanu laulu- ja tantsulugusid, mis on pärit 20. sajandist. Esitatavaid lugusid leiavad nad arhiividest, vanavanemate laulikutest ning ka suulisel teel pärides. Paljud nende pilli- ja laululood on pärit just Eesti Rahvaluule Arhiivi kogudest. (Paal, 2023)

Brett Hiiob rääkis ansambli repertuaarist: „Lood räägivad elust enesest, nende hulgas nii noorte meeste uljusest kui ka vanade meeste elutarkusest." (MuusikaPlaneet, 2023)

Ansambel valib repertuaari selle järgi, mis on neile endale hingelähedane ja meeldiv ning esitatavat repertuaari jagub neil pea kaheks tunniks (Paal, 2023). Peale tantsimise on publikul võimalik ka esitustele kaasa laulda. Nii tantsimist kui ka laulmist peavad ansambli liikmed oma esituse juures oluliseks, sest nii tekib soovitud ehe pillimeestele meelepärane õhkkond esineja ja publiku vahel.

„Esitusest kumab meestelaulu võlu ja õrnust, spontaansust ning humoorikat ja vahetut lähenemist publikule ja muusikale", kirjeldavad ansambli liikmed oma loomingut (MuusikaPlaneet, 2023).

Ülesastumised
-------------

Esituses püüavad Alamakstud Härrad publikuni tuua just ehedust ja lihtsust. Iga esinemine on erinev ja lugude järjekord ning vahetekstid sünnivad vahetult lava peal. Oma lühikese tegutsemisaja jooksul on jõudnud Alamakstud Härrad esineda nii eraüritustel kui ka avalikel festivalidel. (Paal, 2023)

Alamakstud Härrade põhiline publik on tantsijad. Juba esimesel tegutsemisaastal mängisid nad Viljandi pärimusmuusika festivalil tantsumajas ning nii ka järgneval aastal. Lisaks on ansambel Viljandi pärimusmuusika festivalil esinenud ka õlleõues ja Rohelisel laval. 2022. aasta sügisel toimunud Viljandi Oktooberfestil tantsitas ansambel oma muheda esitusega suurt publikut. 2023. aastal esines ansambel Sabatantsu festivalil Tallinnas ning samal aastal jõudsid Alamakstud Härrad esinema ka Läti traditsioonilise tantsu festivalile Rijas Balle. (Alamakstud Härrad, *Facebook*)
2023. aasta kevadel esines ansambel Alamakstud Härrad Soomes mardilaadal, mis oli osa Tartu Kultuuripealinn 2024 programmist.
Viljandi pärimusmuusika aidas toimuvates tantsumajades on just ansambel Alamakstud Härrad kõige nõutum esineja. Tihti mängivad nad seal tantsuks ja õpetavad vanade seltskonnatantsude samme.

Diskograafia
------------

Alamakstud Härrade esimene veebis kuulatav salvestus oli lugu „Ole elun pallu nännu", mis sündis projektina muusemi püsinäitusele. Loo tekst pärineb Andres Mensi 1919. aastal ilmunud luuletusest „Mida ei jõua unusta". Loo salvestas ja töötles Sigrid Koor. Lugu salvestati Tartu Ülikooli Viljandi Kultuuriakadeemias. (Alamakstud Härrad, *Facebook*)

Alamakstud Härrad andis ühe aasta täitumise kuupäeval, 2023. aasta 21. veebruaril välja muusikavideo laulule „Päike tõuseb, läheb looja", mille teostas Keitlyn Kruus. Video filmiti Karilatsi Vabaõhumuuseumis. Lugu salvestati Tartu Ülikooli Viljandi Kultuuriakadeemias ning selle teostas Sigrid Koor. *Mix* & *master*’i tegi Marko Peder. (Alamakstud Härrad, *Facebook*)

Ansambel andis enda aastase koosmängu puhul välja ka täispika albumi „Nalja tehti – nüüd peaks piisama", mida liikmed ise hellitavalt „keerlevaks (heli)vasikaks" kutsuvad. Albumile jõudis 13 laululugu. Plaadi välja andmiseks koguti toetusi Hooandja platvormil. (Alamakstud Härrad, *Facebook*)

Lisaks esimese albumi väljaandmisele CD-kujul anti välja ka väike partii kassette, kuhu juba plaadil kõlavatele lugudele lisati õrnemaid laule armastusest. Plaadil ja kassetil olevate lugude salvestuse ning ka *mix* & *master*’i tegi Sigrid Koor. Album salvestati Tartu Ülikooli Viljandi Kultuuriakadeemia helistuudios. Albumikujunduse tegi Eliise Selisaar. (Alamakstud Härrad, *Facebook*)

Plaadiesitluskontsert toimus 2023. aasta 10. juunil Pajusi lõõtspillipäeval. Seal müüdi oksjoni raames maha ka esimene erikassett, mille kujunduse tegid Alamakstud Härrad ise. (Alamakstud Härrad, *Facebook*)

Alamakstud Härrad avaldasid albumilt lood „Tuisu Jüri" ja „Saapaviksist peske puhtaks" ka erinevatel muusika kuulamisplatvormidel. Neid lugusid saab kuulata Alamakstud Härrade Youtube’i ja Spotify kanalitel.

Tunnustus
---------

Alamakstud Härrad oli nomineeritud pärimusmuusika auhinnale Etnokulp 2023 aasta eheda pärimusmuusika kategoorias. Alamakstud Härradel oli võimalus ka galal üles astuda Laiuse kihelkonnast pärit looga „Tuisu Jüri", mis on ühtlasi ka esimene lugu nende uuelt plaadilt. Auhinnagalat kandis üle Eesti Rahvusringhääling.

Viited
------

1. 1 2 3 4 5 6  Paal, H. (2023, 27. juuli) „ALAMAKSTUD HÄRRAD: FOLKARID ON NAGU MÄSSAJAD". *Sakala*, nr 128. https://dea.digar.ee/?a=d&d=sakala20230727.2.12.2.5&e=-------et-25--1--txt-txIN%7ctxTI%7ctxAU%7ctxTA-------------.
2. 1 2 3  „PÄRIMUSLIK ANSAMBEL ALAMAKSTUD HÄRRAD ANNAB VÄLJA OMA ESIMEST PLAATI". *MuusikaPlaneet*, 10. oktoober 2023. https://muusikaplaneet.ee/2023/06/26/naljatehti/.
3. 1 2 3 4 5 6 7  Hiiob, B, Allingu, R. „Alamakstud Härrad". Facebook, sotsiaalmeediakanal. https://www.facebook.com/alamakstudharrad.
4. ↑  Allingu, R. „Alamakstud Härrade esimene keerlev heli(vasikas)!" *Hooandja* (2023). https://www.hooandja.ee/projekt/alamakstud-harrade-esimene-keerlev-helivasikas#tab-1-tab.
5. ↑  Särg, T.(2010) „Ehedus mitut moodi: rahvamuusika ahtusest pärimusmuusika avarustesse". *Keel ja Kirjandus*, *(8-9)*, 639–654.